Seun (5) dood ná straf oor bednatmaakYanis (5) Foto: Daily Mail ŉ Vyfjarige seun is Maandag dood in die dorpie Aire-sur-la-Lys in die noorde van Frankryk nadat hy glo etlike kilometer ver in yskoue weer langs die kus moes hardloop, slegs met sy onderklere aan, omdat hy sy bed natgemaak het. Die seun, net bekend as Yanis, is vermoedelik aan ŉ hartaanval oorlede. Volgens die Franse polisie het die seun se stiefpa (30) met ŉ fiets agter hom aangery en die seun gedwing om “sy straf te aanvaar”. Die stiefpa het die nooddienste ontbied nadat hy inmekaargesak het. By die polisie se aankoms het die seun se liggaam langs ŉ kanaal gelê. Hy het net sy onderklere en kouse aangehad en sy neus was gebreek. Sy lyf het ook talle skraapplekke gehad wat vermoedelik tekens is dat die seun geval het terwyl hy gehardloop het. Die polisie het intussen gesê hulle vermoed die seun word al ŉ geruime tyd tuis mishandel. ŉ Nadoodse ondersoek het ook getoon dat hy verskeie frakture op sy skedel het wat nie aan ligte beserings toegeskryf kan word nie. Volgens die Daily Mail is die seun se 22-jarige ma en stiefpa Dinsdag vroeg in hegtenis geneem. Bron: Daily Mail, Mirror